Heger, Eduard, poslanec NR SR (2018-11-29):
Ďakujem veľmi pekne, pani predsedajúca. Vážená pani predkladateľka, kolegyne, kolegovia, ja to skúsim poňať tak trošku z tých dát, pretože toto je dobrá téma, kedy sa bavíme naozaj o tom, že ideme podporiť rodiny, ideme podporiť ako keby starostlivosť o deti. Teda nie ako keby, ale ideme podporiť starostlivosť o deti finančne a myslím si, že to je veľmi dôležitá a dobrá téma. My rodinnej politike sa venujeme už dlhodobo a ako povedala kolegyňa Verešová, tak sme boli prví, ktorí sme prinášali zákony o podpore rodiny. A preto vítame teda tento krok z vládnej koalície, priamo z MOST-u. Ja by som chcel ísť na to trošku cez čísla, pretože naozaj tá situácia je taká, že demografia sa na Slovensku nevyvíja dobre. Keď si zoberieme demografické krivky, tak jednak prednedávnom sme sa rozprávali o dôchodkovom strope a tam vypracovala k tomu Rada pre rozpočtovú zodpovednosť, myslím si, že pomerne kvalitný materiál analytický a venovala sa tam aj demografii. A vlastne uvažovalo sa s tým, že akú máme momentálne demografiu, teda akú máme pôrodnosť a ako očakávame, že by sa tá pôrodnosť mohla vyvíjať. A potom vlastne hovorila aj o tom, aké to bude mať dopady na Sociálnu poisťovňu. Teraz hovorila o dôchodkoch, ale ja nechcem hovoriť o dôchodkoch, lebo ona tam uviedla teda o strope. K tomu sa nechcem vyjadrovať, ale hovorila o, vlastne; nájdeme tam aj grafy, kde môžme vidieť, ako sa bude vyvíjať dôchodkový systém aj bez tohto stropu, čiže keď nebude zavedený. A naozaj na horizonte 50 rokov to veľmi zaujímavo začne klesať a ten deficit Sociálnej poisťovne, teda toho dôchodkového systému bude výrazný a na horizonte od roku ´50 to začne klesať pod 1,5 % až pomaly k 2,5 %, to bude kontinuálne v priebehu ďalších 17 až 20 rokov. Čiže to je naozaj veľmi, veľmi závažné, lebo to sú pomerne veľké deficity, a to hovoríme v percentách HDP. Čiže to nehovoríme v nejakých absolútnych číslach, ale už sa tam počíta s tým, že to HDP bude rásť, a napriek tomu to bude také výrazné percento. Takže určite je potrebné teraz sa začať veľmi tomu intenzívne venovať, pretože vieme, že ten nábeh na väčší počet detí nie je taký jednoduchý. A o to viac, keď sa pozrieme na tú demografickú krivku, momentálne naozaj máme tie ročníky veľmi početné, ktoré pracujú a živia menej početné; dôchodcov, ten dôchodkový systém. Toto bude úplne iná situácia, keď moji rovesníci pôjdeme do dôchodku, pretože práve tie početné ročníky sa ocitnú, ale za nami už také početné ročníky nie sú. A my, keď sa aj pozeráme napríklad, vypýtal som si vyslovene údaje z, myslím, že od pána, neviem presne, že či je z Infostatu alebo odkiaľ, ale pán Vaňo, tak mi poslal prognózu od roku 2018 až do roku 2060. A pôrodnosť nám rastie od 1,5 až po rádovo, v horizonte do roku 2060 na 1,78. Ale keď sa pozriete na početnosť, čiže my vidíme, že pôrodnosť rastie, ale početnosť tých detí klesá. Táto pôrodnosť, 1,5 je 57-tisíc detí a v roku 2060 je 1,7, je 45-tisíc detí. Pretože my si musíme uvedomiť, že tá pôrodnosť sa počíta z matiek, ktoré sú, ktoré rodia, a tá sa znižuje. A toto je práve ten zaujímavý fenomén, že pri demografii, že vám sa zužuje ten kmeň, z ktorého, ktorým sa rodia deti. Čiže vy aj keď máte vyššiu pôrodnosť u daného kmeňa, ale pokiaľ ten kmeň je nižší, menší, tak v absolútnom čísle tých detí je menej. Čiže to len také malé intro, prečo je to tak veľmi dôležité investovať do naozaj podpory detí, o to viac, keď vieme, že na Slovensku sú ľudia otvorení tomu, mať o jedno dieťa viac, ako majú. Takže tie podmienky tu ako keby alebo nieže tie podmienky, taký ten dopyt po deťoch tu je a to je veľmi pozitívne. Čiže nemusíme ho nejako zbytočne motivovať, len musíme im možno pomôcť tie deti ufinancovať. A je pravda, že vy prichádzate napríklad s tým, že do šiestich rokov. A myslím, že v tej argumentácii aj uvádzate, že viac-menej potom dieťa ide do školy a viac-menej ako keby štát pomáha so školou. Len zase povedzme si na rovinu, ústavou garantované bezplatné školstvo už dnes nie je takou realitou, pretože tí, čo máme školopovinné deti, tak vidíme, že ako keby každým rokom tie nároky prichádzajú viac a že tie školy aj tým, že; a to by sme sa mohli sa tuto kolegu Sopka opýtať, ako funguje vlastne rozvoj školstva a koľko má financií, či má dostatok a či tam je efektivita a podobne. Alebo mohli by sme sa pozrieť do správy hodnoty za peniaze a podobne. Ale tomu sa teraz nechcem venovať. Ale chcem povedať to, že z toho takého, naozaj ako rodič vidíme, že tie školy sa snažia mnohokrát si tak financovať veci cez to združenie rodičov a tie poplatky ako keby tak postupne sa zvyšujú. Takže nie je to úplne, nemôžme povedať, že akonáhle dieťa je v škole, tak to školstvo je bezplatné. Lebo napriek tomu, že je do veľkej miery, tak tie nároky sa zvyšujú. A to je ten taký ešte ďalší fenomén, že keď sa rozhodujete pre dieťa, že no, holt, to dieťa nevypneme, že to dieťa, vďakabohu, keď sa narodí, tak už žije a už ho musíme dochovať, lebo ho aj dochovať chceme. Takže ja si myslím, že toto je ako opatrenie, v tejto forme je dobré v tom, že pomôže rodičom, ktorí dnes už tie deti majú, ale nebude nejakým výrazným motivátorom na to, aby; preto hovorím výrazným, zámerne hovorím výrazným, aby sa rozhodli pre ďalšie dieťa, lebo si môžu ľahko uvedomiť, že dobre, ale teraz keď ja idem povedzme v rozpočte nejak tak, že to vykrývam len tak-tak a pôjde to dieťa do školy a nemám úplne nejakú vidinu toho, že by som mohol zarábať časom viac, tak si to teda ten rodič môže rozmyslieť a tým pádom tá motivácia nebude taká vysoká. Takže nebude to až také motivačné z pohľadu tej demografie. Preto som schválne povedal tú demografiu, pretože my musíme, si naozaj myslím, že musíme hľadať aj tú odpoveď aj v tej demografii, lebo tých ciest na to, aby sme vykryli túto našu demografickú siluetu, ktorú máme, tak musíme hľadať všetky opatrenia možné, lebo to jedno nás nespasí. Že naozaj si myslím, že tam je veľmi potrebné tie opatrenia nastaviť tak, aby spolu pomohli vôbec ufinancovať celý tento dôchodkový systém, aby, keď my pôjdeme na dôchodok, sme nemuseli nejako tým byť postihnutí nejakým výrazným spôsobom. Lebo naozaj ten deficit 1,5 až 2,5 percenta HDP v dôchodkovom systéme neni malý. O to viac, keď budeme hovoriť o rozpočte a budeme sa baviť o deficitoch, tak pán minister určite mi dá za pravdu, že je iné, keď sa človek trápi s troj-, štvorpercentným deficitom a keď sa trápi s 0,1-percentným deficitom rozpočtu. Takže to len na margo toho. Takže ja som chcel do toho vniesť tento rozmer, a preto aj my prichádzame s tým opatrením, s pozmeňujúcim návrhom, ktorý hovorí, že dobre, tak poďme teda tým rodičom ukázať, že to dieťa, keď tu raz máš, tak štát, keď sa už rozhodol na túto cestu, tak ti nepodá ako keby polovičnú ruku, ale podá ti celú ruku. Kolega Jurzyca mal dobrú otázku na kolegyňu Verešovú ohľadom tých parametrov a toto je niečo, kde sa to ešte dá možno nejako presnejšie doladiť. Ale vychádzali sme teda z toho, že tieto, nastavenie je tu rovnaké a viac-menej sa to len dá na dvojnásobok tých, ktorí už dnes majú a môže ich to motivovať mať viac. Takže toľko asi k tomu. A čo sa týka financií, myslím si, že jednak tá čiastka momentálne je 270 mil. eur na klasický daňový bonus v rozpočte, keď sa na to pozeráme. Ale ide o to, že ak to naozaj rozumieme, že potrebujeme začať robiť aj niečo v tejto oblasti, v tej rodinnej oblasti, v oblasti podpory rodiny, tak automaticky sa začnime na to pozerať ako na prioritu a vždycky rozpočet je otázkou priorít. Máme nejakú ucelenú obálku a na základe priorít rozdelíme, koľko peňazí kam pôjde. A máme nejaké fixné priority, ale myslím si, že aj v tých prioritách, a tie priority sa; však vy sami viete, ste si ich nastavili podľa programového vyhlásenia vlády, aj keď teda k tomu sme tu mali dlhú rozpravu na začiatku volebného obdobia aj pri rekonštrukcii vlády. Takže dalo by sa rozprávať o tom, či sa tých priorít držíte a do akej miery a či to naozaj sú také priority toho skutočného pojmu, že tak máme to pekne zoradené a tomu sa naozaj prioritne venujeme. A v takom prípade sa ten rozpočet dá upratať. A o to viac si myslím, že dlhodobo sa v rozpočte neupratovalo, čo sa týka výdavkov, a tam je teda určite priestor a o tom budeme hovoriť pri rozpočte, asi až ráno, ešte pánovi ministrovi nechám priestor, aby predstavil rozpočet, takže budem končiť. Ale tie peniaze, ak sa to stane prioritou a pochopíme aj tak možno celospoločensky, že naozaj sa tomuto treba venovať, tak si myslím, že tie peniaze v rozpočte na to nájdeme, a myslím si, že takýto daňový bonus aj na to celé obdobie nebude stačiť na to, aby sme tým rodičom pomohli a motivovali ich. Ešte tam musia byť rôzne opatrenia či už v školstve, v sociálnej oblasti, alebo aj v práci a podobne. Ale na to bude určite dôležitejší aj širší dialóg, ktorý sa my snažíme iniciovať, Hnutie obyčajných ľudí, preto s tou témou tak často prichádzame. Nie preto, že by sme si ju chceli teraz uzurpovať a hovoriť, že len my, my, my, ale práve naopak, aby sme spolu možno o tom rozprávali a vylepšovali tie riešenia, ktoré každý má, aby to v konečnom dôsledku pocítili ľudia. Takže ďakujem veľmi pekne za pozornosť a trošku štatisticky daň som vám predstavil. Skončil som.